La Direcció General de Dret i d'Entitats Jurídiques del Departament de Justícia ha creat els Premis ADR Justícia.
En els darrers mesos, el Departament ha impulsat la consolidació i la difusió de la mediació i dels ADR ( Alternative Dispute Resolution o Resolució Alternativa de Conflictes) a Catalunya, sinergia que ha donat com a fruit un model de bones pràctiques destacat en l'àmbit europeu.
Aquests premis s'emmarquen en aquesta línia empresa pel Departament, i ho fan amb l'objectiu de promoure, reconèixer i divulgar l'originalitat, la innovació, l'avenç teòric i l'aplicabilitat de les millors recerques teòriques i les millors experiències pràctiques dutes a terme des de les administracions locals o bé per professionals i empreses privades, així com les millors publicacions i les millors accions de comunicació i difusió en aquest àmbit.
Els Premis ADR Justícia 2019 s'atorguen a les millors experiències i treballs de camp impulsades per institucions i organismes públics o privats en l'àmbit de la mediació i d'altres formes de resolució de conflictes, dividits en quatre categories:
Categoria A: un premi a la millor tesi doctoral inèdita i un premi al millor treball de recerca o projecte de final de grau o de màster que versin sobre qualsevol aspecte relacionat amb la mediació i altres mitjans de resolució de conflictes (ADR), presentats i qualificats en qualsevol universitat catalana o a qualsevol dels col·legis professionals o altres corporacions de dret públic que imparteixin formació homologada pel Centre de Mediació de Catalunya.
Categoria B: un premi a la millor pràctica en mediació i altres mitjans de resolució de conflictes (ADR) impulsada per l'administració local de Catalunya o altres ens públics i un premi a la millor pràctica en mediació i altres ADR impulsada per entitats, professionals i empreses privades amb seu social o delegació a Catalunya.
Categoria C: un premi a la millor monografia, capítol de llibre o article doctrinal en una publicació acadèmica sobre mediació i altres mitjans de resolució de conflictes (ADR).
Categoria D: un premi a la millor acció de comunicació o difusió de la mediació i altres mitjans de resolució de conflictes (ADR).
En el cas de les categories C i D, les candidatures seran proposades, indistintament, pel Comitè Assessor del Centre de Mediació de Dret Privat de Catalunya, pel mateix Centre o pels membres del Jurat.
Premi a la millor tesi doctoral relacionada amb la mediació i altres mitjans de resolució de conflictes (ADR)
Escenaris per a la millora convivencial a l'àrea metropolitana de Barcelona"
La tesi presenta noves perspectives en la conceptualització de la convivència urbana i obre nous escenaris per a la configuració de les polítiques públiques metropolitanes i pren com a eix central la conceptualització de la convivència i els seus indicadors clau.
Els resultats evidencien factors higiènics i motivants en la convivència urbana així com nexes causals en els conflictes comunitaris.
La recerca genera un baròmetre de la convivència, que s'evidencia molt útil a l'hora de mesurar i millorar la gestió de la complexitat urbana per part dels actors urbans.
Premi al millor treball de recerca relacionat amb la mediació i altres mitjans de resolució de conflictes (ADR)
Treball de recerca: "La difusió de la justícia restaurativa a través del teatre.
Trobades entre dissidents i víctimes d'ETA"
Les trobades entre dissidents i víctimes d'ETA que es van dur a terme durant els anys 2011 i 2012 al Centre Penitenciari de Nanclares de la Oca van tenir uns resultats molt positius per a tots aquells que van decidir participar-hi.
Tant víctimes com victimaris van experimentar en primera persona els beneficis que pot oferir la justícia restaurativa.
La mirada del otro, una obra de teatre rigorosament documentada i creada sobre la base de les reunions reals presentai representa a la ciutadania de manera realista un procés restauratiu des de l'inici fins al final.
L'objectiu d'aquesta recerca és comprovar si aquesta obra de teatre pot ser una eina de difusió de coneixement, així com de foment de la reflexió i la deliberació entre els espectadors, i pot crear, d'aquesta manera, una opinió pública meditada sobre la justícia restaurativa.
Premi concedit ex aequo als dos projectes següents:
Administració: Ajuntament de Barcelona – Cooperativa Espai Coneix
La proposta "Transforma't a Bon Pastor" neix de la necessitat de capacitar el veïnat del barri de Bon Pastor en gestió alternativa de conflictes per la intervenció sociocomunitària i facilitar l'adquisició de recursos que potenciïn la convivència entre la població gitana i la no gitana de Bon Pastor.
És un projecte del Districte de Sant Andreu de l'Ajuntament de Barcelona que duu a terme la Cooperativa Espai Coneix.
El projecte neix de la demanda d'entitats i del veïnat -en les trobades amb tècnics i la gerència del Districte de Sant Andreu- per abordar la convivència i la inclusió de la comunitat gitana en la vida associativa del barri, i aposta per una capacitació en gestió de conflictes i promoció de la convivència destinada a persones, per tal que puguin actuar com a mediadors naturals.
Projecte: "La mediació reparadora: accions reparadores amb joves a Mataró"
Administració: Ajuntament de Mataró
Presentem un nou model d'intervenció amb joves que han rebut una sanció fruit del incompliment de les ordenances de civisme, que neix amb la voluntat de situar la persona jove com a protagonista actiu del procés.
Orientades cap al canvi, el Servei de Mediació Ciutadana aposta per un model on el jove, que s'acull a la mesura alternativa, tingui la possibilitat de dissenyar, juntament amb les persones mediadores, un programa personal restauratiu com una eina de transformació i creixement personal i comunitari.
Així, el jove que comet la infracció, i la seva família prenen un rol actiu, protagonitzant i liderant el procés reparador.
El projecte concep els conflictes i les transgressions que es produeixen com una oportunitat de millora i de responsabilització per al jove implicat, que es pot responsabilitzar no tan sols de la reparació sinó també de la seva pròpia millora com persona; per a la família, que pot rebre un acompanyament en situacions que generen malestar i són difícils de gestionar, i per a la comunitat, que pot implicar-se en el disseny de respostes educatives a les transgressions.
Premi a la millor iniciativa en mediació i altres mitjans de conflictes (ADR) impulsada per institucions o organitzacions públiques o per professionals, empreses o entitats privades amb seu social o delegació a Catalunya.
Mediala és una metodologia creada pel Centro Mediación Barcelona, perquè les organitzacions treballin a favor del diàleg i, així, aconsegueixin empleats compromesos, augmentin el seu nivell de compromís i, per tant, la productivitat, i rebaixin els costos derivats de la rotació, l'absentisme, i la baixa productivitat produïts per la falta de diàleg.
L'objectiu de Mediala és dissenyar una manera de treballar i relacionar-se dins de l'empresa que respongui a les seves necessitats i on tots els treballadors tinguin veu.
Parlar de Mediala és parlar d'un paradigma basat en el diàleg i la confiança de tota l'estructura empresarial: líders, treballadors, clients i proveïdors.